Zápisnica zo zasadnutia
Komisie mandátovej, legislatívno-právnej a kontroly
zo dňa 12.7. 2016  

Prítomní: JUDr. Daniela Šurinová, Ing. Vladimír Sloboda, Bc. Radovan Bajer, Mgr. Igor Adamec
Ospravedlnení: JUDr. Michaela Biharyová, Mgr. Attila Horváth

Program:
1.	Otvorenie
2.	Prešetrenie podnetu voči PhDr. Patrikovi Guldanovi na základe Uznesenia miestneho zastupiteľstva mestskej časti Bratislava – Ružinov č. 296/XVI/2016 zo dňa 21.06.2016
3.	Záver

Úvodom pani predsedníčka  komisie JUDr. Daniela Šurinová privítala členov komisie a zahájila rokovanie. Skonštatovala, že komisia je uznášaniaschopná a navrhla pokračovať v programe, ktorý si komisia odsúhlasila.
 
 Hlasovanie:		Prítomní: 4	 	Za: 4		Proti: 0		Zdržal sa: 0

Následne komisia  pokračovala podľa odsúhlaseného programu.

2. Prešetrenie podnetu voči PhDr. Patrikovi Guldanovi na základe Uznesenia miestneho zastupiteľstva mestskej časti Bratislava – Ružinov č. 296/XVI/2016 zo dňa 21.06.2016

Z Miestneho zastupiteľstva zo dňa 21. 6. 2016 vyšla požiadavka o vyjadrenie sa komisie LPaK k zakúpeniu fotoaparátu obchodnou spoločnosťou Cultus Ružinov, a.s. pre poslanca PhDr. Patrika Guldana. Fotoaparát v hodnote niekoľkých tisíc eur si bývalý predseda komisie územného plánovania nechal do bezplatného užívania zakúpiť prostredníctvom a. s. Cultus Ružinov z dôvodu používania pre účely zdokumentovania rôznych stavebných zámerov pre členov komisie. 
Členovia komisie konštatovali, že sú kompetentní prerokovať podnet z dôvodu toho, že komisia má v predmete činnosti v rámci kontrolnej činnosti podieľať sa na výkone kontroly plnenia uznesení miestneho zastupiteľstva, dodržiavania všeobecne záväzných nariadení mestskej časti a vybavovaní podnetov, sťažností  obyvateľov mestskej časti. Nakoľko k predmetnému podnetu bolo prijaté uznesenie je potrebné sa s ním zaoberať.
Ing. Vladimír Sloboda skonštatoval, že podľa jeho názoru okrem porušenia ústavného zákona došlo aj k porušeniu etického kódexu, ktorý si poslanci schválili dňa 6.11.2012 na zasadnutí zastupiteľstva. Mgr. Igor Adamec konštatoval, že ak správne rozumie, tak spoločnosť Cultus Ružinov, a.s. zakúpila fotoaparát značnej hodnoty pre p. poslanca PhDr. Patrika Guldana, ktorý mu odovzdala do bezodplatného užívania, s tým, že podľa zmluvy mal fotiť pre organizáciu. Fotodokumentácia predpokladá, že nie je k dispozícii. Podľa prešetrenia komisia zistila, že spoločnosť Cultus Ružinov, a.s. má uzavretú zmluvu aj s iným fotografom, ktorý poskytuje fotenie po každej akcii organizovanej spoločnosťou Cultus Ružinov, a.s. Z uvedeného dôvodu sa mu teda javí, že ide o neefektívne používanie verejných prostriedkov, nakoľko si myslí, že organizácia buď kúpi fotoaparát a sama ho požíva, alebo si službu od niekoho kupuje a nie, že ide o zdvojené náklady.

Predseda komisie skonštatoval, že budú pozvaní aj zástupcovia obchodnej spoločnosti Cultus Ružinov, a.s. aj PhDr. Patrik Guldan na zasadnutie komisie na ochranu verejného záujmu, kde prídu vysvetliť celý podnet, resp. uviesť svoje stanovisko k prešetrovanému podnetu. Komisia zasadne dňa 22.8.2016 o 15.00 hod. a v tom istom čase by zasadala aj komisia mandátová, legislatívno-právna a kontroly, aby nemuseli chodiť pozvaní účastníci na dve komisie.

.
Komisia LPaK.  daný  materiál prerokovala a prijala nasledovné uznesenie:

1. berie na vedomie podnet voči PhDr. Patrikovi Guldanovi na základe Uznesenia miestneho zastupiteľstva mestskej časti Bratislava – Ružinov č. 296/XVI/2016 zo dňa 21.06.2016
2. ukladá predsedníčke komisie pripojiť sa k listu predsedu komisie na ochranu verejného záujmu adresovaného spoločnosti Cultus Ružinov, a.s. a PhDr. Patrikovi Guldanovi
3. schvaľuje termín najbližšieho zasadnutia komisie na deň 22.8.2016 o 15.00 hod.

Hlasovanie:		Prítomní: 4	 	Za: 4		Proti: 0		Zdržal sa: 0

3. Záver
Záverom pani predsedníčka komisie poďakovala všetkým prítomným za účasť a ukončila rokovanie komisie. 

							             JUDr. Daniela Šurinová, v. r.
								     predsedníčka komisie 

Zapísala:  Zeleníková